Pli lunsch en il sid e pli blers uffants

Werner Carigiet

PUNTS ha puspè ina giada fatg ina retschertga “represchentativa” tar giuvens e giuvnas rumantschas. Questa giada tar il tema “far pops”. Nus avain dumandà 70 persunas da la Surselva, Surmeir e l’Engiadina tar lur tenuta en chaussa. 

Tgi na conuscha betg il clisché da la tipica famiglia taliana. La "mamma" segnada da las numerusas naschientschas; il bab smagregià da la stenta da nutrir ina stalla plain uffants, e lur la gianira da 15 fin 20 uffants da las pli diversas vegliadetgnas. En cuntrast cun quai stat la famiglia tudestga en il nord cun in, maximal 2 uffants. Datti puncto uffants in foss tranter nord e sid er tar ils Rumantschs? Nossa retschertga “represchentativa” dat scleriment.

A prima vista pudess ins crair ch'i dettia differentas vistas pertutgant pops e far pops tranter nord e sid dal Grischun, surtut sch'ins vesa las cifras dal dumber d'uffants giavischà: diagram 1

Pli lunsch en il sid ch'ins va e pli blers uffants ch'ins vuless avair. È quai casualitad u in indicatur cultural? Èn ils Engiadinais pli attaschads a la visiun da la famiglia gronda en il stil talian, entant ch'ils Sursilvans - a l'extrem nord prefereschan il model tudestg da la famiglia en miniatura? Dumondas che nus na savain respunder qua.
Interessantas era tschertas differenzas tranter um e dunna: diagram 2

Umens san e vulan - betg d'emblidar er per motivs biologics - spetgar pli ditg d'avair uffants. La vegliadetgna ideala media e tar l’um Rumantsch tar 31.9 onns. Tar las dunnas rumantschas vesi or auter: 28.3 onns è lur vegliadetgna ideala d'avair uffants, quai che na correspunda betg a la vegliadetgna ideala biologica ch'è radund 4 onns pli baud.
Tuttina tge regiun, tuttina tge schlattaina: Avair pops vulan (quasi) tuts: diagram 5

Il giavisch d'avair pops è (almain tar ils Rumantschs) pulit grond. Quai vegn a legrar la Lia Rumantscha!
Interessant: Anc adina è ina gronda part da la glieud da l'avis ch'ins stoppia esser maridà avant ch'avair (betg avant che far) in pop. Interessantamain datti quasi naginas differenzas tranter la Surselva catolica e l'Engiadina protestanta: diagram 3

Dus temas delicats:
L'inseminaziun artifiziala e l'abort
In pulit dumber dals dumandads (26) han respundì cun “gea” la dumonda "Savessas ti t'imaginar ina inseminaziun artifiziala tar tai (sco dunna) u tar tia dunna/amia (sco um)?: diagram 4

Anc pli spinusa la tenuta visavi l'abort: diagram 6

Ina gronda maioritad è da l'avis che l'abort saja in med acceptabel en tscherts cas da grevezza. Qua manca sa chapescha la definiziun exacta da tals cas, uschia ch'igl è grev d'interpretar il resultat pli detagliadamain. En mintga cas è il dumber da tals che vesan en l'abort in dretg fundamental da la dunna pli gronds che quel da tals che vesan en l'abort da principi in mazzament. Interessantamain na constatesch'ins naginas differenzas tranter regiuns catolicas e refurmadas.
Per turnar a la dumonda dal foss tranter nord e sid areguard il far pops: La differenza (magari casuala) areguard dal dumber da pops giavischà resta isolada en la cuntrada. En general è la repartiziun da las opiniuns fitg omogena en las differentas regiuns, confessiun na gioga oz in summa nagina rolla pli e gnanc las differenzas d'opiniun tranter las schlattainas èn da vegnir menziunadas. 
Er pertutgant la persuna cun la quala ins vul avair in pop èn las decisiuns gia prendidas: be cun l’um/la dunna da la vita. Ina dunna dumandada ha schizunt dà indicaziuns pli concretas: cun Guadench. Speranza èsi la dretga!